作者:方岳
標題:沁園春
內容:鶯帶春來，鵑喚春歸，春總不知。恨楊花多事，杏花無賴，半隨殘夢，半惹晴絲。立盡碧雲，寒江欲暮，怕過清明燕子時。春且住，待新雛熟了，卻問行期。問春春竟何之。看紫態紅情難語離。想芳韶猶剩，牡丹知處，也須些個，付與荼縻。喚取娉婷，勸教春醉，不道五更花漏遲。愁一餉，笑車輪生角，早已天涯。